KIRJALLINEN KYSYMYS E-1354/03 esittäjä(t): Pedro Marset Campos (GUE/NGL) komissiolle. Segura-joen saastuminen (Murcia, Espanja).



Virallinen lehti nro 051 E , 26/02/2004 s. 0080 - 0081



KIRJALLINEN KYSYMYS E-1354/03 esittäjä(t): Pedro Marset Campos (GUE/NGL) komissiolle (10. huhtikuuta 2003) Aihe: Segura-joen saastuminen (Murcia, Espanja) Komissio antoi 31. heinäkuuta 2002 vastauksen (E-1852/02(1)) esitettyäni lukuisia kysymyksiä, jotka koskevat pahasti saastuneen Segura-joen huolestuttavaa tilaa (Murcia, Espanja). Komissio totesi viimeksi antamassaan vastauksessa, ettei se ollut tietoinen rikosoikeudellisen asian etenemisestä tuomioistuimessa eikä asia kuulunut komission toimivaltaan. Toisaalta komissio kertoi olevansa tietoinen siitä, että Espanjan hallituksen myönteisenä aikomuksena on toteuttaa Segura-jokea koskeva ympäristön ennallistamissuunnitelma. Viime viikolla (11. maaliskuuta 2003) syyttäjäviranomainen nosti Segura-joen saastumista koskevat syytteet (liitteenä) 8 henkilöä vastaan. Izquierda Unidan (Yhdistynyt vasemmisto) ajamaan asiaan liittyviin syytteisiin on aiheena mahdollinen ympäristörikos, jossa ihmisten terveys saatetaan vaaraan. Syytettyinä ovat Segura-joen vesivarojen käyttöä valvovan liiton (Confederación Hidrográfica del Segura) puheenjohtaja ja entinen puheenjohtaja, vesikomissaari ja entinen vesikomissaari, EMUASA:n entinen johtaja, Alcantarillan kunnanjohtaja ja kaksi vastuuhenkilöä rakennusyhtiöstä, jolla on EMUASA:n toimeksianto. Toisaalta komissiolle antamani tiedot Segura-joen laaksoon rakennettujen useiden vedenpuhdistuslaitosten täydellisestä tehottomuudesta asettavat kyseenalaisiksi hallituksen myönteiset aikomukset, jotka koskevat Segura-joen ympäristön ennallistamissuunnitelman tehokasta toteuttamista. On otettava huomioon, että asiasta ovat allekirjoittaneen lisäksi esittäneet valituksia lukuisat muutkin henkilöt ja tahot ja että komissio on velvollinen huolehtimaan yhteisön direktiivien soveltamisalaan kuuluvista kysymyksistä, jotka koskevat veden laatua, jätevesipäästöjä ja ihmisten terveyttä. 1. Katsooko komissio, että sen on otettava yhteyttä Espanjan valtion viranomaisiin sekä vastuullisiin alue- ja paikallisviranomaisiin ja vaadittava nopeaa ratkaisua pahasti saastuneen Segura-joen huolestuttavan tilan parantamiseksi? 2. Mihin toimiin komissio aikoo ryhtyä valitusten perusteella? 3. Onko komissio sitä mieltä, että tarvitaan jotakin muutakin kuin vedenpuhdistamoiden rakentamista, jotta voitaisiin taata veden laatu, kaikkien jätevesien puhdistaminen samoin kuin ihmisten terveyden säilyttäminen? (1) EYVL C 301 E, 5.12.2002, s. 239. Margot Wallströmin komission puolesta antama vastaus (16. kesäkuuta 2003) Kuten parlamentin jäsenen esittämään kirjalliseen kysymykseen E-1852/02 annetussa vastauksessa todettiin, komissio on tietoinen Murcian ja Alicanten maakuntien alueella olevan Segura-joen tilanteesta. Ensinnäkin on aiheellista mainita, että Segura-joen saastuminen johtuu epäsäännöllisestä virtaamasta, mikä johtaa pinta- ja pohjavesien vähäiseen vaihtumiseen ja maaperän suolapitoisuuden asteittaiseen kasvuun. Maaperän tilaan vaikuttavat myös tietyt alueella harjoitettavat maanviljelykäytännöt, jotka aiheuttavat korkean nitraattipitoisuuden. Jätevesien valvomattomat päästöt jokeen sekä se, ettei alueen kaikkia yhdyskuntajätevesiä puhdisteta asianmukaisesti, vaikuttavat myös ilmeisesti osaltaan tämänhetkiseen ongelmatilanteeseen. Komissio on viime vuosien aikana aloittanut useita rikkomisesta johtuvia menettelyjä Espanjaa vastaan EY:n perustamissopimuksen 226 artiklan nojalla taatakseen tämän asian kannalta merkityksellisien yhteisön vesidirektiivien noudattamisen. Näillä toimenpiteillä pyritään ratkaisemaan Segura-joen saasteongelma, jota käsitellään käsillä olevassa kirjallisessa kysymyksessä. Komissio nosti Espanjaa vastaan jäsenyysvelvoitteiden noudattamatta jättämistä koskevan kanteen, ja Euroopan yhteisöjen tuomioistuin totesi tuomiossaan(1), että Espanja ei ole noudattanut tiettyjen yhteisön vesiympäristöön päästettyjen vaarallisten aineiden aiheuttamasta pilaantumisesta 4 päivänä toukokuuta 1976 annetun direktiivin 76/464/ETY(2) 7 artiklan mukaisia velvoitteitaan, koska se ei ole toteuttanut ohjelmia, joilla pyrittäisiin vähentämään direktiivin luetteloon II kuuluvista aineista aiheutuvaa vesien pilaantumista. On myös huomattava, että muitakin jäsenvaltioita on tuomittu samasta syystä tuomioistuimessa. Espanjan viranomaiset ovat ryhtyneet useisiin toimenpiteisiin ratkaistakseen ongelman. Komissio tarkastaa parhaillaan, että edellä mainittu tuomioistuimen päätös on pantu täytäntöön. Kuten vastauksessa kirjalliseen kysymykseen E-1852/02 selitettiin, Espanjan viranomaiset ovat ilmoittaneet komissiolle Segura-jokea koskevasta ympäristön ennallistamissuunnitelmasta, jota ollaan parhaillaan toteuttamassa eri aloilla. On myös syytä mainita, että alueella suunnitellaan merkittäviä investointeja. Näiden toimenpiteiden toteuttaminen johtaa veden laadun parantumiseen Segura-joessa. Komissio käsittelee myös parhaillaan valitusta (2002/4808), joka koskee Seguran sivujoen Guadalentínin saastumista Murcian itsehallintoalueella. Tämän asian käsittelyn yhteydessä komissio on pyytänyt Espanjan viranomaisia esittämään huomautuksensa ja antamaan lisätietoja Segura-joen puhdistamiseksi tällä hetkellä toteutettavista toimenpiteistä. (1) Päätös 25.11.1998. Asia C-214/96. (2) EYVL L 129, 18.5.1976.